Toerismebedryf op die herstelpad – ministerMmamoloko Kubayi-Ngubane (Foto: Jairus Mmutle/GCIS) Restaurante word gemaan om die aandklokreël gedurende vlak 2 van die afsonderingstydperk te gehoorsaam. Sou ’n restaurant ná 22:00 nog klante bedien, sal die eienaar en bestuurder van die betrokke restaurant in hegtenis geneem word. Só het Mmamoloko Kubayi-Ngubane, minister van toerisme, Woensdagmiddag gedurende ’n virtuele mediaverklaring bevestig. Die minister het die nuwe regulasies wat gedurende vlak 2 van die afsonderingstydperk geld, aangekondig. Volgens die minister stel dié vlak die toerismebedryf in staat om te begin met sy herstelpad nadat die bedryf maande lank lamgelê is deur streng afsonderingsregulasies, waaronder die verbod op alkohol. Restaurante en kroeë met geldige dranklisensies word eindelik weer gedurende vlak 2 toegelaat om alkohol te bedien. (Argieffoto: Unsplash) Kubayi-Ngubane het egter nou nié net die bestuur van restaurante nie maar ook hul klante gewaarsku om voor 22:00 tuis te wees wanneer die aandklokreël saans tot 04:00 soggens inskop. Die minister het daarop gedui dat die regering reeds die aandklokreël met ’n uur uitgestel het om restaurante tegemoet te kom. Die aandklokreël was voorheen reeds 21:00 van krag. Kubayi-Ngubane het verder gesê tafels in restaurante behoort ’n meter en ’n half van mekaar geplaas te word om sosiale afstand tussen klante te handhaaf. Akkommodasie Alle akkommodasie word gedurende vlak 2 van die afsonderingstydperk toegelaat, mits die nodige protokol gevolg word. Dít sluit Airbnb in, het die minister bevestig in reaksie op ’n vraag van die media. Volgens Kubayi-Ngubane kan akkommodasiegeriewe nou enige besoekers van oor die land verwelkom. Die was van hande, die dra van maskers en afstandhandhawing mag egter nié agterweë bly nie. Die minister het verduidelik dat akkommodasiegeriewe slegs 50% van hul vloeroppervlak wat hul ontvangs en eetsaal betref, met gaste mag vul. Daar moet ook boekgehou word van alle gaste. Toeriste-aantreklikhede Argieffoto ter illustrasie. (Foto: ATKV Hartenbos) Toeriste-aantreklikhede soos pretparke, waterparke, dieretuine, museums, galerye en wildreservate is nou weer oop. Kubayi-Ngubane het egter aanbeveel dat besoekers liefs vooraf bespreek sodat die kapasiteit van dié aantreklikhede beplan kan word om te verseker dat sosiale afstand te alle tye gehandhaaf word. Alle toerusting wat deur besoekers gebruik word, moet ook ná elke gebruik ontsmet word. Die dra van maskers bly verpligtend. Troues Troues word steeds beperk tot 50 gaste. Geen buffetetes word toegelaat nie. Die dra van maskers en die handhaaf van sosiale afstand gedurende die geleentheid is verpligtend. Internasionale reis Argieffoto ter illustrasie (Foto: Unsplash) Kubayi-Ngubane wou haar nie vanmiddag tot ’n datum verbind oor wanneer internasionale reis weer toegelaat sal word nie. “Daar is geen datums nie. Ons werk nie met datums nie, maar in terme van die risiko … Wanneer die risiko laag is, sal regulasies verslap word. “Covid-19 het beslis ons bedrywighede beïnvloed, maar nié ons gevoel van gasvryheid nie. Die sektor staan ​​gereed om jou te verwelkom.”